มติชน
บริษัท มติชน จำกัด ก่อตั้งโดย นายขรรค์ชัย บุนปาน และ นายพงษ์ศักดิ์ พยัฆวิเชียร เมื่อวันที่ 18 มกราคม พ.ศ. 2521 ด้วยทุนจดทะเบียน 1 ล้านบาท เพื่อประกอบธุรกิจการพิมพ์หนังสือพิมพ์ นิตยสาร และหนังสือเฉพาะกิจต่าง ๆ และรับจ้างโฆษณา
มติชน
ในปี พ.ศ. 2555 มติชนได้รุกเข้าสู่การผลิตรายการโทรทัศน์อย่างเต็มรูปแบบ โดยร่วมผลิตรายการข่าวกับช่องเวิร์คพอยท์ โดยเริ่มออกอากาศวันแรกในวันที่ 6 สิงหาคม พ.ศ. 2555 ต่อมาจึงได้เพิ่มภาคข่าวต่างๆและข่าวต้นชั่วโมงเรื่อย ๆ จนกระทั่งปลายปี พ.ศ. 2558 ช่องเวิร์คพอยท์เรียกเวลารายการข่าวซึ่งเป็นของมติชนทีวีเดิม มาผลิตเอง มติชนทีวีจึงย้ายไปร่วมผลิตรายการกับทาง วอยซ์ทีวี แทน โดยได้ผลิตรายการข่าวเศรษฐกิจ (มติชนสมาร์ตบิซ) และ รายการข่าววันเสาร์-อาทิตย์ (มติชนวีคเอนด์) ออกอากาศทางวอยซ์ทีวีด้วย จนกระทั่งเดือนมีนาคม พ.ศ. 2560 วอยซ์ทีวีเรียกเวลารายการเดิมของมติชนทีวีมาผลิตเองทั้งหมด โดยช่วงเวลาของรายการมติชนสมาร์ตบิซแทนที่ด้วยรายการ บิซฟีด ส่วนช่วงเวลาของรายการมติชนวีคเอนด์แทนที่ด้วยรายการทูไนท์ไทยแลนด์ วันเสาร์-อาทิตย์